Alueiden komitean lausunto aiheesta "Eurooppalaisesta hallintotavasta annetun valkoisen kirjan seuranta"



Virallinen lehti nro C 256 , 24/10/2003 s. 0024 - 0029



Alueiden komitean lausunto aiheesta "Eurooppalaisesta hallintotavasta annetun valkoisen kirjan seuranta" (2003/C 256/04) ALUEIDEN KOMITEA, joka ottaa huomioon komission eri tiedonannot eurooppalaisesta hallintotavasta annetun valkoisen kirjan seurannasta, ja erityisesti tiedonannot KOM(2002) 704 lopullinen - KOM(2002) 705 lopullinen - KOM(2002) 709 lopullinen - KOM(2002) 713 lopullinen - KOM(2002) 718 lopullinen - KOM(2002) 719 lopullinen - KOM(2002) 725 lopullinen/2 sekä komission valmisteluasiakirjan aiheesta "Pysyvä ja säännönmukainen vuoropuhelu paikallis- ja aluehallinnon järjestöjen kanssa politiikkojen valmistelusta", ottaa huomioon komission 11. joulukuuta 2002 perustamissopimuksen 265 artiklan ensimmäisen kohdan mukaisesti tekemän päätöksen pyytää aiheesta alueiden komitean lausunto, ottaa huomioon puheenjohtajansa 23. syyskuuta 2002 tekemän päätöksen laatia lausunto eurooppalaisesta hallintotavasta annetun valkoisen kirjan seurannasta ja antaa lausunnon valmistelu "perustuslakiasiat ja eurooppalainen hallintotapa" -valiokunnan tehtäväksi, ottaa huomioon Euroopan komission puheenjohtajan ja alueiden komitean puheenjohtajan 20. syyskuuta 2001 allekirjoittaman pöytäkirjan Euroopan komission ja alueiden komitean välisen yhteistyön muodoista (DI CdR 81/2001 rev. 2), ottaa huomioon 25. heinäkuuta 2001 annetun valkoisen kirjan "Eurooppalainen hallintotapa" KOM(2001) 428 lopullinen, ottaa huomioon Euroopan komission 27. kesäkuuta 2001 antaman tiedonannon "Euroopan unionin tiedotus- ja viestintäpolitiikan uusi yhteistyökehys" KOM(2001) 354 lopullinen, ottaa huomioon 11. maaliskuuta 1999 antamansa lausunnon "Kohti todellista subsidiariteetin kulttuuria - Alueiden komitean vetoomus" (CdR 302/98 fin)(1), ottaa huomioon 14. joulukuuta 2000 antamansa lausunnon "Uudet hallintomallit: Eurooppa kansalaisten aloitteellisuuden puitteina" (CdR 182/2000 fin)(2), ottaa huomioon 20. syyskuuta 2001 antamansa tiedonannon aiheesta "Kansalaisläheisyys", (CdR 436/2000 fin) ja 22. kesäkuuta 2001 annetun Salamancan loppujulistuksen (CdR 107/2001 fin), ottaa huomioon 13. maaliskuuta 2002 antamansa lausunnon aiheista "Eurooppalainen hallintotapa - Valkoinen kirja" ja "Komission tiedonanto neuvostolle, Euroopan parlamentille, talous- ja sosiaalikomitealle sekä alueiden komitealle - Euroopan unionin tiedotus- ja viestintäpolitiikan uusi yhteistyökehys" (CdR 103/2001 fin), ottaa huomioon Euroopan parlamentin päätöslauselman komission valkoisesta kirjasta "Eurooppalainen hallintotapa" (A5-0399/2001), ottaa huomioon "perustuslakiasiat ja eurooppalainen hallintotapa" -valiokunnan toukokuun 16. päivänä 2003 hyväksymän lausuntoluonnoksen CdR 19/2003 rev. 1, jonka esittelijä oli Michel Delebarre (FR, PSE), ottaa huomioon uusia hallintotapoja koskevassa keskustelussa esitetyt eri näkökannat sekä alueiden komitean järjestämien seminaarien ja erityisesti Iliopoulissa 31. maaliskuuta 2003 järjestetyn seminaarin tulokset, hyväksyi 2.-3. heinäkuuta 2003 pitämässään 50. täysistunnossa (heinäkuun 2. päivän kokouksessa) yksimielisesti (yhden pidättyessä äänestämästä) seuraavan lausunnon. 1. Alueiden komitean näkemykset Valkoisen kirjan seuranta Alueiden komitea 1.1. muistuttaa aina pitäneensä tärkeänä EU:n toimielinten toiminnan yksinkertaistamista, päätöksentekomenettelyjen kehittämistä sekä niitä lähestymistapoja, jotka komissio esitti vuonna 2001 julkaisemassaan eurooppalaista hallintotapaa koskevassa valkoisessa kirjassa, 1.2. toteaa, että komission joulukuussa 2002 julkaisema tiedonantosarja osoittaa komission ottaneen hyvin huomioon aiemmin pyytämänsä kannanotot, joita alueiden komitea ja monet muut kumppanit ovat sille toimittaneet, 1.3. korostaa, että tiedonannoissa otetaan huomioon tiedottamisen, konsultoinnin ja kumppanuuden tarpeet eri tasojen toimijoiden välillä, sekä kaikkien osapuolten vaatimukset saada osallistua entistä tiiviimmin EU:n politiikkojen valmisteluun ja toimeenpanoon, 1.4. on tyytyväinen siihen, että komissio on noudattanut näitä kysymyksiä koskevia aiempia pohdintojaan ja ehdottaa parannusten tekemistä "voimassa oleviin perussopimuksiin" koko politiikkojen valmisteluprosessin ajan, sekä korostaa tarvetta saada alue- ja paikallisviranomaiset entistä tiiviimmin mukaan unionin päätöksentekojärjestelmän toimintaan, 1.5. katsoo, että päätöksentekomenettelyn eri vaiheita käsittelevän tiedonantokokonaisuuden johdonmukaisuutta ja luettavuutta parantaa se, että kunkin päätöksentekovaiheen periaatteet ja päätöksentekovälineet on eritelty, 1.6. haluaa liittyä mukaan parhaillaan käynnissä olevaan pohdintaan, joka koskee päätöksenteon puitteina olevia menettelytapoja, toisin sanoen - toimia, jotka toteutetaan päätöksenteon alkuvaiheessa: esimerkiksi toimet, joihin sisältyy julkinen kuuleminen, asiantuntijan käyttö tai komitologiamenettelyn käyttö - toimia, jotka toteutetaan päätöksenteon loppuvaiheessa: esimerkiksi toimet, joihin sisältyy kumppanien osavastuu, vastuun jakaminen sääntelyvirastoille, toimeenpanon taitotiedon yhteisesti sovittu hyödyntäminen, tarkkailu, seuranta tai tulosten arviointi. Konsultaation ja vuoropuhelun vahvistaminen Alueiden komitea 1.7. toteaa, että komissio - on yhtäältä julkaissut tiedonannon(3), jossa esitetään yleisiä periaatteita ja vähimmäisvaatimuksia, joita tulisi noudattaa komission ja eturyhmien välisessä konsultoinnissa; tarkoituksena on "antaa asianomaisille mahdollisuus ilmaista mielipiteensä päätöksentekoprosessia haittaamatta", - vahvistaa toisaalta sitoumuksensa järjestää säännönmukaisempi vuoropuhelu alue- ja paikallishallinnon järjestöjen kanssa politiikan aikaisessa valmisteluvaiheessa ja on esittänyt maaliskuun 2003 lopulla valmisteluasiakirjan(4), jossa käsitellään tällaisen vuoropuhelun sääntöjä, 1.8. arvostaa komission työtä, jolla se pyrkii luomaan järjestelmällisiä konsultointimenetelmiä "järjestäytyneeksi kansalaisyhteiskunnaksi" kutsumansa tahon kanssa ja tarjoamaan näin kansalaisille "järjestäytyneen kanavan palautteelle, kritiikille ja protesteille" interaktiivisen politiikansuunnittelun avulla; komitea muistuttaa, että kuulemisen on oltava unionitasolla monitahoista ja edustuksellista, 1.9. kannattaa komission ehdottamia puitteita, joiden tavoitteena on yhdistää yhtäältä osallistumista, avoimuutta, vastuuta, tehokkuutta ja johdonmukaisuutta koskevat periaatteet ja toisaalta vaatimukset, jotka koskevat konsultointiprosessin sisällön selkeyttä, konsultoinnin kohderyhmien määrittämistä, tietojen julkistamista, osallistumisen aikarajoja sekä palautetta, 1.10. toivoo, että kyseisten konsultointijärjestelmien asteittainen käyttöönotto komission eri yksiköissä auttaa todellakin lisäämään päätöksentekojärjestelmien "läpinäkyvyyttä". Pysyvän vuoropuhelun järjestäminen alue- ja paikallisyhteisöjen kanssa Alueiden komitea 1.11. katsoo, että on kehitettävä päätöksenteon ja politiikan täytäntöönpanon vastuunjakoa paikallis-, alue-, jäsenvaltio- ja EU-tason välillä, 1.12. pitää tervetulleena käynnissä olevaa konsultointia, jonka tavoitteena on määrittää "sosiaalisen vuoropuhelun" kaltaisen, alue- ja paikallisviranomaisten kuulemiseen tähtäävän "alueellisen vuoropuhelun" periaatteita ja menettelytapoja, 1.13. on tyytyväinen, että komissio kannattaa näkemystä, jonka mukaan alue- ja paikallishallintoa edustavan alueiden komitean toimivaltaan kuuluu vuoropuhelu eurooppalaisten alue- ja paikallishallinnon järjestöjen kanssa, kuten komission ja komitean puheenjohtajien 21. syyskuuta 2001 allekirjoittamassa yhteistyösopimuksessa todetaan. 1.14. kannattaa komission ehdotusta, jonka mukaan alueiden komitea järjestäisi vuosittain tapaamisen, jossa komissio esittelee työohjelmansa paikallis- ja alueviranomaisia edustaville kansallisille ja Euroopan tason järjestöille. Alue- ja paikallishallinnon edustajien tulee voida esittää näkemyksensä komission työohjelman ja muiden suunnitelmien lisäksi myös konkreettisista lainsäädäntöehdotuksista. 1.15. katsoo, että korkealaatuisen vuoropuhelun varmistamiseksi alueiden komitean on itse määriteltävä alue- ja paikallisviranomaisia edustavien järjestöjen kanssa tekemänsä yhteistyön ehdot. Asianmukaisen edustuksen takaamiseksi on laadittava selvät ja yksiselitteiset säännöt, joita alueiden komitea soveltaa nimetessään komission kanssa käytävään vuoropuheluun mukaan kutsuttavat organisaatiot tiiviissä yhteistyössä asianomaisten järjestöjen kanssa. 1.16. painottaa, että osallistumisen tulee toteutua kahtaalla: paikallis- ja alueviranomaisia ja niiden järjestöjä tulee kuulla järjestelmällisesti ennen lainsäädäntätyön aloittamista ja toisaalta alueiden komitean asemaa poliittisessa päätöksentekoprosessissa tulee vahvistaa. 1.17. katsoo, että alue- ja paikallishallinnon ja niiden valtakunnallisten tai eurooppalaisten järjestöjen välisen verkkoyhteistyön tulee ilmetä lujina kumppanuuksina, joilla on pelkän päätöksentekoa edeltävän konsultaation ylittävää lisäarvoa. Joustava tavoitteita koskeva sopimusjärjestelmä Alueiden komitea 1.18. muistuttaa, että tavoitteita koskevien sopimusten tekeminen mahdollistaa alueellisen yhtenäisyyden lisäämisen ja voimakkaita alueellisia vaikutuksia aiheuttavien politiikkojen joustavoittamisen yksinkertaistamalla EU:n ja jäsenvaltiotason lainsäädäntämenetelmiä, 1.19. kannattaa komission ehdotuksia, joiden mukaan alueiden on yhteistyössä niillä sijaitsevien kaupunkien ja kuntien kanssa osallistuttava suoraan tavoitteiden määrittelyyn, yhteisön varojen hallinnointiin ja tulosten seurantaan unionin, kansallisen ja alueellisen hallintotason välillä sovittujen kolmikantajärjestelyiden välityksellä. Tämä merkitsee nykyisen järjestelmän puutteiden korjaamista soveltamalla kumppanuusperiaatetta sekä luomalla kattavia sopimuksia alueiden ja niillä sijaitsevien kaupunkien ja kuntien välille, 1.20. katsoo, että tavoitesopimusten tekeminen mahdollistaa joustavien ja tehokkaiden kumppanuuksien syntymisen ansiosta todellisen lisäarvon tuomisen yhteisten, tarkoin määriteltyjen tavoitteiden nopealle toteuttamiselle horjuttamatta kumppaneiden institutionaalista vastuunjakoa, 1.21. arvostaa sitä, että komissio on päättänyt aloittaa sopimusperusteisen kokeilutoiminnan sellaisilla aloilla kuten kestävä kehitys, ympäristö, liikenne sekä tutkimus ja kehitys; komission tavoitteena on tuoda esiin sellaisen toimintatavan etuja, jolla voidaan vähentää systemaattista turvautumista tiettyihin nykyisin käytettyihin lainsäädännöllisiin keinoihin ja pienentää siten Euroopan unionin toiminnan kokonaiskustannuksia. 1.22. muistuttaa olevansa Euroopan alueiden ja kuntien puhetorvi unionin päätöksentekoprosessissa. Komission konsultaatioasiakirjassa tulisi näin ollen välttää pitämästä alueiden komiteaa avustajana sekä unioni- ja jäsenvaltiotasolla toimivien alue- ja paikallisjärjestöjen luettelojen ja osoitteiden välittäjänä. Subsidiariteetti-, kansalaisläheisyys-, suhteellisuus- yms. periaatteiden soveltaminen Alueiden komitea 1.23. korostaa, että subsidiariteetti-, kansalaisläheisyys- ja suhteellisuusperiaatteet pitää kirjata selkeästi EU:n uuteen perustuslailliseen sopimukseen sekä arvioida ja ottaa huomioon unionin lainsäädäntöprosessien eri vaiheissa, 1.24. katsoo, ettei subsidiariteetti-, kansalaisläheisyys- ja suhteellisuusperiaatteiden soveltamista tule rajoittaa ainoastaan Euroopan unionin ja jäsenvaltioiden vuoropuhelun aloihin, vaan niitä tulee soveltaa myös kaikkiin alue- ja paikallisviranomaisten vastuualueeseen kuuluviin politiikan aloihin, 1.25. odottaa, että näiden periaatteiden kunnioittaminen ja uusien hallintotapojen käyttöönotto vahvistaa dynaamisesti eri vallankäyttötasojen välisiä yhteistyökumppanuuksia ja tehostaa pyrkimyksiä taloudellisen, sosiaalisen ja alueellisen yhteenkuuluvuuden tavoitteiden saavuttamiseksi. Tämä merkitsee tasapainoisen ja monikeskuksisen kehityksen suunnittelua, kaupunki- ja maaseutu-ulottuvuuksien integroinnin parantamista sekä aluepolitiikan koordinoimista entistä paremmin tärkeimpien alakohtaisten politiikkojen, erityisesti kilpailupolitiikan ja yleishyödyllisiä palveluja koskevan politiikan kanssa, 1.26. toivoo, että perustuslailliseen sopimukseen kirjataan eri hallintolohkojen tehtävien ja vastuiden yhteensovittamisen parantaminen subsidiariteetti-, kansalaisläheisyys- ja suhteellisuusperiaatteita konkreettisesti soveltaen, Sääntelyn, tiedotuksen ja viestinnän välineet Alueiden komitea 1.27. myöntää, että Euroopan unionin sääntelyvirastojen käyttö unionin toimeenpanovallan käytön tukena ja linkkinä on järkevää edellyttäen, että tämä tapahtuu selkeästi rajatuilla aloilla, 1.28. tukee komission ehdotusta ottaa käyttöön toimintakehys, joka soveltuu hyvin eri tyyppisille virastoille, 1.29. suosittaa, että "yleisen edun" turvaamiseksi tällaisia virastoja varten luodaan tehokas tekninen ja hallinnollinen, mutta myös poliittinen seuranta- ja valvontajärjestelmä, 1.30. vahvistaa tukevansa komission pyrkimystä kehittää tiedotuspolitiikkaansa käyttämällä tieto- ja viestintäteknologiaa ja tarjoamalla säännöllisesti tietoa sähköisessä muodossa, 1.31. muistuttaa, että komissio on itse ilmoittanut haluavansa ottaa käyttöön lujan, pitkälle hajautetun tiedotuspolitiikan, johon sisältyy kaikille kansalaisille avoin, laaja tiedonvälitys yhteistyössä alue- ja paikallisviranomaisten kanssa. 2. Alueiden komitean suositukset Alueiden komitea 2.1. toivoo, että sille myönnetään täysivaltaisen toimielimen asema ja että sille uskotaan lisävastuuta Euroopan unionin uudessa kokonaisuudessa, jotta se voi entistäkin rakentavammin osallistua unionin politiikkojen valmistelua ja toimeenpanoa koskeviin keskusteluihin ja pystyy näin - muuttamaan komission kanssa vuonna 2001 allekirjoitetun yhteistyösopimuksen todeksi - toteuttamaan asianmukaisesti tehtäväänsä alue- ja paikallisyhteisöjen edustajana - osallistumaan täysipainoisesti eurooppalaisen hallintotavan entistä parempaan toimeenpanoon. Alueiden komitean roolin kehittäminen alue- ja paikallisyhteisöjen kuulemisessa ja niiden kanssa käytävässä vuoropuhelussa Alueiden komitea 2.2. korostaa, että alueellinen yhteenkuuluvuuspolitiikka on kansalaisille Euroopan unionin toiminnan kannalta ratkaisevan tärkeä kysymys, 2.3. muistuttaa, että alueellisen koheesion politiikkaa on sen mielestä pidettävä Euroopan unionin, jäsenvaltioiden sekä alue- ja paikallisviranomaisten välillä jaettuna velvollisuutena, 2.4. haluaa ottaa aktiivisen ja täydentävän roolin hallintotavan kehittämisessä alue- ja paikallistasolla, osallistumalla erityisesti - yhteistyöhön paikallisten toimijoiden kanssa sekä keskustelufoorumien järjestämiseen alue- ja paikallisyhteisöjen ja kansalaisyhteiskunnan kanssa - eri tason yhteisöjen välisen yhteistyön rakentamiseen tähtäävien tiedonvaihtoverkostojen organisointiin ja niiden toiminnan ohjaamiseen, erityisesti Euroopan unionin politiikkojen alueellistamista ajatellen - sellaisen kansainvälisen ja alueiden välisen yhteistyön edistämiseen, joka pohjautuu kullekin yhteistyöalueelle soveltuviin järjestelmiin sekä erilaisissa jäsenvaltioissa sijaitsevien alueiden välisen yhteistyön uusiin välineisiin, 2.5. ehdottaa kumppanuuksien rakentamista alueyhteisöjä edustavien järjestöjen kanssa, jotta voidaan hyödyntää sitä erityisasiantuntemusta, jota alue- ja paikallisviranomaisilla on monilla niitä koskevilla aloilla ja jotta muille EU:n toimielimille voidaan yhteisön politiikkoja valmisteltaessa esittää paikallis- ja aluetasolta tulevia ehdotuksia; näin voidaan edistää yhteisön alueen entistä tasapainoisempaa kehittämistä ja alueiden osallistumista Euroopan unionin poliittisen asialistan toteuttamiseen, 2.6. toistaa ehdotuksensa, jonka mukaan perussopimuksissa tulisi varata AK:lle mahdollisuus olla tärkeässä asemassa, kun komissio konsultoi alue- ja paikallisviranomaisia sekä niiden eurooppalaisia järjestöjä; komitean tulisi erityisesti toimia tehokkaana välittävänä osapuolena silloin kun alue- ja paikallisviranomaiset haluavat nostaa kanteen Euroopan yhteisöjen tuomioistuimessa katsoessaan, että jokin yhteisön toimi loukkaa niiden toimivaltaa eikä siten kunnioita toissijaisuusperiaatetta. Tästä riippumatta alueilla tulisi olla itsenäinen kanneoikeus Euroopan yhteisöjen tuomioistuimessa toissijaisuusperiaatetta koskevissa asioissa, 2.7. muistuttaa lisäksi ehdotuksestaan, että alue- ja paikallisyhteisöille myönnetään oikeus nostaa kanne Euroopan yhteisön tuomioistuimessa, jos EU:n toimielimet loukkaavat niiden toimivaltuuksia. Ennakointia, asiantuntemusta ja vaikutustutkimusta koskeva kehitys Alueiden komitea 2.8. kannattaa ajatusta sellaisen "lainsäädännöllisen ympäristön" luomisesta, joka mahdollistaa tieteellisten ja teknisten asiantuntijoiden käytön jatkuvasti kehitettävien, avointen, moniarvoisten ja hallittujen menettelyjen avulla, 2.9. haluaa tarjota kaikkien käyttöön jäsentensä sekä heidän edustamiensa alueiden omaaman taitotiedon ja osallistua alue- ja paikallistason hyvien käytänteiden vaihtoon ja alueisiin ja paikkakuntiin vaikuttavien politiikkojen määrittelyyn sekä valmisteluvaiheessa että tuloksia arvioitaessa, 2.10. toivoo tätä varten saavansa käyttöön välineet, joiden avulla komitea pystyy "arvioimaan oma-aloitteisemmin yhteisön politiikkojen toimivuutta" ja voidakseen - parantaa kykyään antaa mahdollisimman hyvin kuhunkin tilanteeseen sopivia lausuntoja - tarjota jäsentensä asiantuntemuksen muiden toimielinten käyttöön - arvioida yhteisön politiikkojen vaikutuksia alueisiin sekä arvioida entistä paremmin täytäntöönpanokustannuksia ja alue- ja paikallisyhteisöjen taloudelle koituvia rasitteita - laatia suuntaa-antavia selvityksiä tai koordinoida niiden laatimista, jotta alueellinen ulottuvuus ja kestävä kehitys sisällytetään yhteisön politiikkoihin - edistää sopimusten ja erityyppisiä tavoitteita koskevien kolmikantasopimusten käyttöä. Toissijaisuusperiaatteen soveltamista koskeva kehitys Alueiden komitea 2.11. palauttaa mieliin Euroopan tulevaisuutta käsittelevälle valmistelukunnalle tekemänsä ehdotukset sisällyttää perussopimuksiin - selkeä toissijaisuusperiaatteen määritelmä, jolla taataan alueiden ja paikallisviranomaisten toimivallan kunnioittaminen; niiden toimivalta voi olla erilainen eri jäsenvaltioissa - toissijaisuusperiaatteen noudattamista koskeva ennakko- ja jälkikäteisvalvontajärjestelmä, johon alueiden komitea voi osallistua täysipainoisesti, 2.12. toivoo pystyvänsä asianmukaisesti seuraamaan toissijaisuus- ja kansalaisläheisyysperiaatteiden soveltamista ja saavansa välineet, joiden avulla se pystyy - tekemään tuloksekkaasti tutkimuksia siitä, kuinka toimijat ja päättäjät Euroopan eri tasoilla toteuttavat toissijaisuusperiaatetta - valvomaan tehokkaasti toissijaisuus- ja kansalaisläheisyysperiaatteiden asianmukaista soveltamista erityisesti tarkastellessaan alueisiin ja paikkakuntiin vaikuttavia lainsäädäntöehdotuksia - esiintymään asianosaisena Euroopan yhteisöjen tuomioistuimessa, mikäli näitä periaatteita ei kunnioiteta. Euroopan unionin tosiasiallisen kansalaisuuden kehittäminen Alueiden komitea 2.13. toteaa jälleen olevansa vahvasti vakuuttunut siitä, että unionin jäsenvaltioiden alueellisen hallinnon eri muotojen tehokas, onnistunut integroituminen tapahtuu aluedemokratian juurruttamisen ja julkisen toiminnan kansalaisläheisyyden vahvistamisen kautta, 2.14. aikoo täysipainoisesti täyttää tehtävänsä alue- ja paikallisviranomaisten yhteyslinkkinä ja äänitorvena pyrkien huolehtimaan siitä, että alueiden perinteitä ja erityispiirteitä kunnioitetaan ja että nykyistä "demokratiavajetta" supistetaan, 2.15. katsoo, että sen on pystyttävä antamaan panoksensa Euroopan unionin tosiasiallisen kansalaisuuden rakentamiseen oma erityispanoksensa - osallistumalla kansalaisille tiedottamiseen - helpottamalla kansalaisten osallistumista päätöksentekoon sekä - kehittämällä osallistuvaa demokratiaa. 2.16. pyytää seuraavaa hallitustenvälistä konferenssia myöntämään sille tarvittavan toimivallan ja osoittamaan sille asiaankuuluvat vastuualueet ja ilmoittaa olevansa valmis toimimaan niiden mukaisesti osallistuakseen eurooppalaisen hallintotavan kehittämiseen. Bryssel 2. heinäkuuta 2003. Alueiden komitean puheenjohtaja Albert Bore (1) EYVL C 198, 14.7.1999, s. 68. (2) EYVL C 144, 16.5.2001, s. 1. (3) Komission asiakirja KOM(2002) 704 lopullinen. (4) Komission valmisteluasiakirja aiheesta "Pysyvä ja säännönmukainen vuoropuhelu paikallis- ja aluehallinnon järjestöjen kanssa politiikkojen valmistelusta". Asiakirja komission Internet-sivuilla 28. maaliskuuta 2003 lähtien.